
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind acordarea de ajutoare băneşti rambursabile pentru asigurarea încălzirii locuinţelor populaţiei municipiului Slatina, cu care comisia noastră a fost sesizată în fond cu adresa Biroului Permanent nr. Pl.x. 351  din 25 aprilie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative privind  acordarea de ajutoare 
băneşti rambursabile pentru asigurarea încălzirii locuinţelor
 populaţiei municipiului Slatina 
Cu adresa nr. Pl.x. 351 din 25 aprilie 2006, Biroul Permanent conform art. 95  din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind acordarea de ajutoare băneşti rambursabile pentru asigurarea încălzirii locuinţelor populaţiei municipiului Slatina. 

La întocmirea raportului s-au avut în vedere avizele Consiliului Legislativ şi al Comisiei pentru industrii şi servicii.

Guvernul nu susţine propunerea legislativă.

Prezenta propunere legislativă are ca obiect de reglementare acordarea de ajutoare băneşti rambursabile pentru asigurarea încălzirii locuinţelor populaţiei municipiului Slatina, în vederea achiziţionării, instalării şi punerii în funcţiune a unor centrale termice individuale de către familiile şi persoanele singure  .
Propunerea legislativă face parte din categoria legilor ordinare, potrivit art. 76 din Constituţia României, republicată.

La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 13 aprilie 2006 .

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
In urma dezbaterii propunerii legislative în şedinţa din data de 23  mai 2006, comisia propune Plenului Camerei Deputaţilor respingerea acesteia deoarece în prezent prin Ordonanţa de urgenţă a Guvernului nr.91/2005 s-a reglementat acordarea de ajutoare băneşti pentru acoperirea unei părţi din cheltuielile cu achiziţionarea, instalarea şi punerea în funcţiune a unei centrale termice sau, după caz, a unui arzător automatizat. De aceste ajutoare beneficiază persoanele singure sau familiile cu venituri nete lunare pe membru de familie de până la nivelul salariului de bază minim brut pe ţară garantat în plată. Acest program se derulează pe o perioadă de trei ani, prin M.M.S.S.F., iar efortul bugetar total este de circa 300 milioane lei.

Măsura de a acorda ajutoare rambursabile de la bugetul de stat membrilor unei comunităţi locale nu este în concordanţă cu necesitatea menţinerii unei echităţi şi unui tratament egal pentru toţi membrii societăţii, întrucât situaţii asemănătoare cu cele de la Slatina sunt identificate şi în alte localităţi din ţară. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar

Roşu Gica

